Aby sa obchod s ľuďmi stal vysokorizikovou trestnou činnosťou s nízkym výnosom, je veľmi dôležité vysledovať tok finančných prostriedkov v rámci reťazca obchodovania s ľuďmi. To možno dosiahnuť prostredníctvom zintenzívnenia vyšetrovania a stíhania a uľahčenia vyšetrovaní založených na spravodajských informáciách a proaktívnych finančných vyšetrovaní, vymáhania majetku, zaistenia a konfiškácie ziskov. Na tento účel sa bude podporovať užšia spolupráca. Bude zahŕňať budovanie kapacít medzi vnútroštátnymi orgánmi, a to aj v krajinách mimo EÚ, a bude sa vykonávať prostredníctvom príslušných sietí, ako je napríklad Finančná akčná skupina (FATF), a s podporou agentúr EÚ.

Odrádzanie od dopytu po všetkých formách vykorisťovania, a to aj prostredníctvom zodpovedného riadenia globálnych hodnotových reťazcov, je v tomto smere kľúčové. Ako sa uvádza v stratégii EÚ pre obchod a v záveroch Rady o zodpovedných globálnych hodnotových reťazcoch z 12. mája 2016, EÚ prijala vo vnútornej aj vonkajšej oblasti opatrenia v mnohých oblastiach politiky, aby zaistila, že sa v rámci dodávateľských a hodnotových reťazcov nevyskytuje obchodovanie s ľuďmi, a to vrátane odevného odvetvia. Účelom takýchto opatrení je aj vykonávanie právnych predpisov o podávaní nefinančných správ a verejné obstarávanie , obchodné nástroje a opatrenia pre jednotlivé odvetvia. Patria sem aj opatrenia na podnecovanie spoločností k tomu, aby prostredníctvom prijatia a uplatňovania kódexov správania a mechanizmov podávania správ/transparentnosti zaistili, že v rámci ich dodávateľských a hodnotových reťazcov nedochádza k obchodovaniu s ľuďmi.

Kľúčové opatrenia

V roku 2018 Komisia bude:

üpodporovať vnútroštátne orgány EÚ a pomáhať im pri konkrétnych iniciatívach zameraných na rozbitie finančného obchodného modelu prostredníctvom rozvoja operačných činností a metodík, uplatňovania osvedčených postupov, zvyšovania informovanosti, budovania kapacít a poskytovania odbornej prípravy podľa potreby;

üpodnecovať členské štáty a pomáhať im v tom, aby boli vyšetrovania a trestné stíhania účinnejšie, a to prostredníctvom budovania kapacít, rozvoja nástrojov, výmeny informácií, zdieľania najlepších postupov, presadzovania práva a justičnej spolupráce vrátane podpory zriaďovania spoločných vyšetrovacích tímov v rámci EÚ, ako aj s tretími krajinami. To možno dosiahnuť s podporou príslušných agentúr EÚ a Európskej siete odbornej justičnej prípravy, Európskej siete na predchádzanie trestnej činnosti, ako aj na medzinárodnej úrovni, a to aj prostredníctvom rozvojových programov EÚ a opatrení v rámci spoločnej zahraničnej a bezpečnostnej politiky;

üpodporovať udržateľné podnikateľské postupy a pracovné podmienky vo výrobných krajinách. Možno to dosiahnuť zameraním sa na rozvojovú spoluprácu a finančnú podporu s cieľom zaistiť, že v rámci dodávateľských a hodnotových reťazcov nebude dochádzať k obchodovaniu s ľuďmi, a to v súlade so záväznými medzinárodnými pracovnými, sociálnymi a environmentálnymi normami, ako aj s politikami a iniciatívami EÚ;

üpresadzovať najlepšie postupy a školenia s príslušnými vnútroštátnymi orgánmi, podnikmi a občianskou spoločnosťou, najmä pokiaľ ide o uplatňovanie usmernení týkajúcich sa metodiky podávania správ o nefinančných informáciách, ktoré zahŕňajú aj obchodovanie s ľuďmi.